Mynd : Einar Sveinbjörnsson . Myndin sýnir vel áhrif sandfoksins í sumar . Sól og þurrt veðurfar sumarsins var mörgum kærkomið eftir rigningarsumarið í fyrra . Miklum þurrkum fylgir þó sá ami að uppblástur á örfoka landi verður þeim mun meiri . Því hafa íbúar í sunnlenskum sveitarfélögum ekki farið varhluta af í sumar . Svifryk í lofti er alltaf slæmt hvort heldur sem það kemur til af umferð eða vegna uppblásturs á landi . Sveitarstjórn Bláskógabyggðar hefur beint tilmælum til Umhverfisstofnunar um að teknar verði upp reglulegar mælingar á loftgæðum í sveitarfélaginu . Sást jafnvel ekki milli bæja eða til fjalla Dagskráin hafði samband við Helga Kjartansson , oddvita í Bláskógabyggð og spurði út í sumarið . „ Loftgæði í Bláskógabyggð voru mjög slæm í sumar þar sem mikið magn jarðefna fauk yfir byggðina , sérstaklega af svæðinu í kringum Hagavatn . Þegar ástandið var sem verst var skyggni það lítið og sást ekki á milli bæja eða til fjalla . Fólk man varla eftir öðru eins . Mikil óþægindi fylgdu þessu uppfoki og fann fólk verulega fyrir þessari mengun . Því teljum við að nauðsynlegt sé að mælingar séu gerðar að staðaldri og að gefnar séu út tilkynningar ef mengun fer yfir ákveðin mörk svo fólk , sem er viðkvæmt í öndunarfærum , geti gert ráðstafarnir . “ Vandinn , eins og áður sagði , liggur að miklu leyti í örfoka landi og þurrkum . Helgi tekur undir það og segir : „ Ég tel að það þurfi eitthvað að gera til að hefta það mikla uppfok sem á sér stað á svæðinu , það verður að ráðast að rót vandans og reyna með öllum ráðum að hefta þetta mikla uppfok sem þarna á sér stað . Það mikla uppfok á þessu svæði hlýtur að kalla á aðgerðir í loftlagsmálum . Ef forgangsraðað er með réttum hætti ættu aðgerðir á þessu svæði að vera mjög ofarlega á þeim lista , “ segir Helgi að lokum .